Diari Oficial de la Generalitat Valenciana


Sumari del DOGV 7673, del 05-12-2015 (2015/9888)

DECRET 231/2015, de 5 de desembre, del Consell, pel qual es concedeix la Distinció per la Defensa dels Drets i Llibertats Constitucionals, a títol pòstum, a Miquel Grau i Gómez.
---------------------------------------------------------------------------------------------------------------------------------------------------------------------------------

### Dades del document

Número de DOGV
:   7673

Data del DOGV
:   05-12-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/9888


Data del document
:   05-12-2015

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 231/2015, de 5 de desembre, del Consell, pel qual es concedeix la Distinció per la Defensa dels Drets i Llibertats Constitucionals, a títol pòstum, a Miquel Grau i Gómez. [2015/9888]  
El Consell reunit el 4 de desembre de 2015 ha aprovat el Decret pel qual es crea la Distinció per la Defensa dels Drets i Llibertats Constitucionals.  
L'article 3 del Decret disposa que, en el marc de la celebració, el Consell podrà atorgar una distinció que reconega l'especial labor, lluita o trajectòria d'una persona en favor dels drets i llibertats públiques continguts en la Constitució.  
  
El 6 d'octubre de 1977 un grup de jóvens, entre els quals estava Miquel Grau, apegava uns cartells reivindicatius del 9 d'octubre a la plaça dels Estels d'Alacant. Seria la primera celebració del 9 d'octubre després de la llarga nit de la dictadura, tot estava preparant-se per a una festa unitària de les forces democràtiques de la ciutat en defensa de les llibertats, l'autogovern i la llengua. Però una acció de l'extrema dreta va convertir aquell 6 d'octubre en un acte de dol. Miquel va ser colpejat amb un tros de mur que un militant de Fuerza Nueva va llançar des del seu domicili i caigué desplomat.  
Després de 10 dies en estat crític, Miquel Grau moria a les huit de la vesprada del diumenge 16 d'octubre. El seu soterrar esdevingué tot un símbol contra els qui amenaçaven la llibertat acabada de conquerir. El grup valencià Al Tall li va dedicar la cançó que diu: «Per cridar ?Vull l'Estatut?, ai, ai, ai, ai! Per cridar ?Vull l'Estatut- a Miquel assassinaren».  
Milers de persones assistiren al funeral per Miquel Grau, on un militant del Moviment Comunista del País Valencià (MCPV) va llegir un text dedicat a la seua memòria. Text que, posteriorment, va ser rellegit al Palau de la Generalitat, en el qual es deia: «Miquel va ser assassinat perquè s'oposava al feixisme, perquè volia la llibertat per al nostre poble, perquè volia l'autonomia per al País Valencià».  
Enrique Cerdán Tato va escriure uns anys després sobre la mort de Miquel: «Si el 15 de juny d'aquell mateix any, la democràcia derrotava en les urnes a tot un passat viscós i feixista, Miguel Grau, amb el seu exemple i la seua pròpia vida, va tornar a derrotar-lo. Un preu molt alt per a tant de fem».  
Al juliol d'eixe mateix any, l'Ajuntament d'Alacant reconeixia la figura de Miquel Grau i Gómez i li concedia la Medalla d'Or de la ciutat a títol pòstum.  
La Generalitat, complint l'article 2 del Reial Decret 2964/1983, de 30 de novembre, que establia el 6 de desembre com el «Dia de la Constitució», per tal de fer solemne l'aniversari de la data en què el poble espanyol va ratificar mitjançant referèndum la Constitució, ha instaurat l'atorgament de la Distinció per a la Defensa dels Drets i les Llibertats Constitucionals, a aquells valencians que hagen destacat o s'hagen distingit en la defensa dels valors i dels principis constitucionals o hagen sigut víctimes en la defensa d'eixos mateixos valors i principis.  
  
I hui, 4 de desembre de 2015, la Generalitat atorga a Miquel Grau i Gómez la Distinció per la Defensa dels Drets i les Llibertats Constitucionals, per la seua defensa dels valors i els principis constitucionals de la llibertat, transformació social, justícia; igualtat, dignitat i pluralitat, que va defensar amb la seua pròpia vida.  
Llum Quiñonero, amiga de Miquel i present el fatídic 6 d'octubre de 1977, escrivia fa poc: «Hui, tal vegada, Miquel estaria novament convocant la gent per a defensar els nostres drets i les nostres llibertats. L'odi, llavors, s'hi va interposar. Però és l'amor i la certesa que la vida pot ser millor per a tots, allò que el fa present».  
La Constitució espanyola de 1978 va nàixer amb la vocació d'assegurar la convivència democràtica i consolidar l'Estat de Dret. També amb el compromís de garantir l'exercici dels drets i llibertats individuals i de defendre les cultures, llengües i institucions de tots els pobles que viuen en un territori comú, als quals en el seu article 2 reconeix el dret a l'autonomia. En concret, en el seu títol I, la Constitució garantix expressament la llibertat ideològica, i posteriorment, en els seus articles 20, 21 i 22 reconeix els drets a expressar i difondre lliurement el pensament, les ideés i les opinions, a la reunió pacífica i a participar en els assumptes públics.  
Per això, en virtut de l'article 3 del Decret pel qual es crea la Distinció per la Defensa dels Drets i Llibertats Constitucionals, i com a reconeixement del sacrifici de la seua vida en l'exercici de la llibertat política que acabàvem d'estrenar i en defensa del dret a l'autogovern que fonamenta l'arquitectura de la convivència constitucional, a proposta del president de la Generalitat i amb la deliberació prèvia del Consell, en la reunió del dia 5 de desembre de 2015,  
  
  
DECRETE  
  
Concedir la Distinció per la Defensa dels Drets i Llibertats Constitucionals, a títol pòstum a Miquel Grau i Gómez.  
  
València, 5 de desembre de 2015  
  
El president de la Generalitat,  
XIMO PUIG I FERRER